**Ploaia de Lumină**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe culme sus, pe Aarat

Pe lemnul crucii blestemat

Sus pe catarg la asfinţit

Stă ecce homo răstignit.

Dar este semn că printre nori

Vin porumbeii călători

Cu-o frunza de măslin în cioc

Şi-n aripi flăcări lungi de foc.

Semn bun pe cer de curcubeu

Trimis de bunul Dumnezeu.

Pe barca neagră de catran

Priveşte Noe cerul van

Şi-aşteapta lumea să învie

Din spuma mării argintie.

Dar omul nu este meduză

Şi nici cenuşa de sub spuză.

Omul e flacară divină

Trup rupt din raza de lumină

Când se pogoara-n chip de har

Columba albă pe altar

Pe glodul unui boţ de tină

Se cerne ploaia de lumină.

O ploaie de lumini din soare

De sfântă binecuvântare

Nu-i loc în lume de-adăpost

De ploaia de la Pentecost.